钦定古今图书集成/历象汇编/庶征典/第110卷 > 明一
## 钦定古今图书集成/历象汇编/庶征典/第110卷 > 明一

### 太祖洪武二年饥

按《陕西通志》：“洪武二年，陕西大饥。”

洪武十年，岁灾。

按《大政纪》：“洪武十年九月丙申，绍兴、金华、衢州大灾，
命振给之。”

洪武二十年，岁丰。

按《明通纪》：“洪武二十年，各省大丰，民安事治，上甚喜
之，令光禄寺设丰年宴，以享太平盛事。”

洪武二十三年，湖南大有年，德庆州饥。

按《湖广通志》：“洪武二十三年，湖南大有年。”

按《广东通志》：“洪武二十三年，德庆州大饥，知州孙彬
劝有积者贷之，民乃安。”

### 成祖永乐元年

按《河南通志》：“永乐元年，虞城产嘉禾，五月，汝宁山中
野蚕成茧。”

永乐四年，饥。

按《浙江通志》：“永乐四年，嘉兴水，民饥。”

永乐八年，饥。

按《名山藏》，“永乐八年三月，颍川县饥，皇太子命赈之。
七月，安庆、徽州、镇江、凤阳诸郡县饥，皇太子命安抚
赈恤之。八月，赈巩昌诸府饥。”

永乐九年，饥。

按《名山藏》：“永乐九年六月，赈龙游县饥，七月赈临城
县饥。”

永乐十年，饥。

按《名山藏》，“永乐十年正月，赈陇州饥，山西诸县饥，有
司不以闻，械治之。”

按《大政纪》，“永乐十年四月辛巳，山东莱州府民饥，命
户部遣官发粟赈之，计粟五十八万三千八十石。”
永乐十一年饥。

按《名山藏》：永乐十一年正月，上谓通政司曰：“朕令来
朝，有司言民利病，率云田谷丰稔。比闻山西民乃食
树皮草根，自今悉记之。境内灾伤，己不自言，他人言
者必罪。徐州饥，宽其逋税。”

永乐十二年，饥。

按《名山藏》：“永乐十二年三月，直隶、河南、山、陕、湖广诸
县饥，皇太子命赈之。六月皇太子赈常熟县饥。七月
皇太子赈河南、湖广、浙江诸县饥。”

永乐十三年，饥。

按《名山藏》，“永乐十三年八月，赈山东、河南、顺天等府
饥。”

永乐十四年，饥。

按《大政纪》：“永乐十四年正月己酉，北京、河南、山东民
饥，免永乐十二年逋租，悉停买不急之物，仍命户部
遣官赈济饥民九十九万九千三百八十口，给粮百
七十七万九千九石有奇。六月壬申，命赈山西平阳、
大同所属州县饥民。”

按《名山藏》，“永乐十四年五月，赈六安、英山、砀、萧、西安
诸县饥。”

按《福建通志》：“永乐十四年，大饥。”

永乐二十年，“大有年。”

按《湖广通志》：“永乐二十年，湖南大有年。”

永乐二十二年，饥。

按《大政纪》：“永乐二十二年十月，浙江于潜、乐清二县
民饥，命发预备仓粟赈之。”

### 仁宗洪熙元年饥

按《大政纪》：“洪熙元年二月，舞阳县奏民饥，请发本县
仓粟赈贷。从之。清河县民饥，命发本县仓粟赈之。三
月，山东泰安州及莱阳县民饥，命发本处仓粟赈之。
乙未，山东平度州及蓬莱县民饥，命户部发粟赈之。
乐亭县民饥，命户部发县仓粟赈之。四月，山东昌邑
县及直隶邢台县各奏民饥，命发县仓谷赈之。”直隶
大名府所属民饥，命发长垣仓粟赈之。六月，河南新
安知县陶镕奏：“民饥危急，已先借驿粮一千七百二
十八石赈救，俟秋成还官。”命户部宥之。上谓夏原吉
曰：“知县所行良是。朕闻近年有司不体人情，苟有饥
荒，必须申报，展转勘实，赈济失时，民多饥死。陶镕先
给后闻，能称任使，毋拘文法，责其专擅。”

按《湖广通志》：“洪熙元年，新化大饥。”

### 宣宗宣德三年饥

按《大政纪》：宣德三年三月谕户部，遣官往山西、河南，
同布政司及府县官赈济饥民，不许捕治。工部侍郎
李新自河南还，言：“山西民饥，流徙至南阳诸郡，不下
十馀万口。有司军卫各遣人捕逐，民死亡者多。”上谕
户部尚书夏原吉曰：“民饥流移，岂其得已，仁人君子
所宜矜念。昔富弼知青州，饮食、起居处医药皆为区
画，山林湖泊之利，听民取之不禁，所活至五十馀万
人。今乃驱逐，使之失所，不仁甚矣。其即遣官往同布
政司及府县官加意抚绥，发仓廪给之，随所至居住有捕治者罪之。”十月辛巳，常州府进籼米。谕礼部尚
书胡濙，以各处水灾，更加勉之。常州言今岁雨旸顺
调，田谷茂盛。上谕尚书胡濙曰：“今年各处多奏水灾，
深虑百姓艰食，常州独言丰稔，颇慰朕心。”濙对曰：“陛
下爱民，常愿丰熟，圣心所欲，天必从之。”上曰：“天果从
之，岂有他处水潦之患？亦是为善未至，不能格天也。
自今朕与卿等更当勉之。”

按《名山藏》，“宣德三年四月，山西饥，禁逐流民。五月复
劝赈于富民。”

按《陕西通志》：“宣德三年，陕西大饥。”

按《浙江通志》：“宣德三年六月，临安、新城二县饥。
宣德四年饥。”

按《浙江通志》：“宣德四年，临安于潜饥。”

宣德五年，饥。

按《大政纪》：“宣德五年三月，淮安郡饥，江西饥。”

按《广东通志》：“宣德五年，南海饥。”

宣德九年，饥。

按《江西通志》：“宣德九年，南昌、瑞州、临江、袁州、抚州旱，
民饥。”

按《广东通志》：“宣德九年，琼州大饥。”

宣德十年，大饥。

按：《江西通志》云云。

### 英宗正统五年山西饥大名熟

按《名山藏》，“正统五年四月，以山西荒，下宽恤诏。六月，
宜川县饥。”

按《畿辅通志》：“正统五年，大名府大熟。”

正统六年，饥。

按《名山藏》，“正统六年九月，赈丰、沛二县饥。”

按《浙江通志》：“正统六年，杭州饥。”

正统七年，饥。

按《潞安府志》：“正统七年，潞州岁饥，斗粟银三钱。
正统八年，饥”

按《广东通志》：“正统八年秋，广州饥。”

正统九年，饥。

按《贵州通志》：“正统九年夏六月，赈苗民饥。”

正统十年，饥。

按《名山藏》：正统十年三月，敕镇守陕西右都御史陈
镒、巡抚河南、山西左少卿于谦曰：“近得御史马恭奏，
陕西远近居民求食，日有二千馀人，饿死数多，咸阳、
渭南、富平等县闭门塞户，逃窜趁食。及尔谦奏，祥符
境内饥民屯聚男妇千馀，原武亦如之。朕即位以来，
轻徭宽负，诏书屡矣。今岁歉未甚，流散若此，岂非府
州县官侵暴之耶？又闻卫所官亦往往剥害诸军士，
方面风宪，与同流污，疾苦不在心，是皆不可原。今姑
予自新，其各飭令正佐能干官分巡所属，量发廪，或
劝富家赈贷。不急之务，悉为停止。有所不便，具实以
闻。逃移至境者，设法安插之。尔等为国重臣，宜尽心
区画。有司官贪暴阘茸者，起送赴京”，军官具奏处治。
钦哉

正统十二年，饥。

按：《名山藏》，“正统十二年六月命户部移文山东布政
司，民逃移者设法招抚，饥馑者验口赈济。”

按《浙江通志》：“正统十二年，鄞县饥。”

正统十四年，饥。

按《贵州通志》：“正统十四年夏，清平卫饥。”

### 代宗景泰元年饥

按《山东通志》：“景泰元年，济南德平饥。”

景泰二年夏，大饥。

按：《贵州通志》云云。

景泰三年，饥。

按《山东通志》：“景泰三年，曹县、定陶大饥。”

景泰七年，饥。

按：《浙江通志》：“景泰七年，会稽淫雨害稼，饥。奉化、天台
大饥，饿莩载道。